दुनिया को आज बड़ी संख्या में भारतीय प्रतिभाओं की जरूरत
संगोष्ठी को संबोधित करते पूर्व कमिश्नर एवं महर्षि पाणिनि संस्कृत एवं वैदिक विवि के पूर्व कुलपति डॉ. मोहन गुप्त।
दो दिवसीय अंतरराष्ट्रीय शोध संगोष्ठी उज्जैन में वक्ताओं ने कहा
उज्जैन | कृष्णा बसंती संस्था द्वारा महर्षि पाणिनि संस्कृत और वैदिक विश्वविद्यालय के सहयोग से दो दिवसीय अंतरराष्ट्रीय शोध संगोष्ठी उज्जैन में हुई। संगोष्ठी वैश्विक परिप्रेक्ष्य में सामाजिक, सांस्कृतिक एवं साहित्यिक परिवर्तन: चुनौतियां और संभावनाएं विषय पर केंद्रित थी। समापन सत्र के मुख्य अतिथि ओरिएंटल यूनिवर्सिटी के चांसलर डॉ. केएल ठकराल थे। अध्यक्षता पूर्व कमिश्नर एवं महर्षि पाणिनि संस्कृत एवं वैदिक विश्वविद्यालय के पूर्व कुलपति डॉ. मोहन गुप्त ने की। संगोष्ठी की उपलब्धियों पर विक्रम विश्वविद्यालय के कुलानुशासक प्रो शैलेंद्रकुमार शर्मा ने प्रकाश डाला।
ठकराल ने कहा कि दुनिया को आज बड़ी संख्या में भारत की युवा प्रतिभाओं की जरूरत है। भारतीय इतिहास में महात्मा गांधी ने अपने मन, वचन और कर्म की एकता से नया मोड़ उपस्थित किया। आज इस देश को उनसे प्रेरणा लेने की जरूरत है। डॉ. मोहन गुप्त ने कहा कि परिवार समाज की कोशिका है। बगैर परस्पर अवलम्ब के पारिवारिक जीवन नहीं चल सकता है। पीढ़ियों का टकराव आज नई चुनौतियां दे रहा है। प्रो शैलेंद्रकुमार शर्मा ने कहा कि विकास के नए प्रतिमान हमारी शाश्वत मूल्य दृष्टि और पर्यावरणीय सरोकारों को बेदखल कर रहे हैं। एक समय प्रकृति के साथ मनुष्य का सहज संबंध बना हुआ था। वह अब तेजी से निस्तेज हो रहा है। नवपूंजीवाद, उदारवाद और उपभोक्तावाद के रहते आज सब कुछ भौतिकता की तराजू पर तोला जा रहा है। ऐसे में मानवीय संबंधों के सामने कई चुनौतियां हैं। यह समस्या जितनी आर्थिक है, उससे अधिक मनोवैज्ञानिक और मूल्यपरक है। संस्थाध्यक्ष डॉ मोहन बैरागी ने स्वागत भाषण दिया। ठकराल को शिक्षा एवं समाज के क्षेत्र में किए गए कार्यों के लिए अक्षर वार्ता सारस्वत सम्मान 2017 से अलंकृत किया गया।
hin_Deva hin_Deva hin_Deva hin_Deva hin_Deva